b'\n_START_ARTICLE_\nPer Mollerup\n_START_PARAGRAPH_\nPer Mollerup (s.\xc2\xa020. helmikuuta 1942\xc2\xa0Nakskov) on\xc2\xa0tanskalainen muotoilija ja tietokirjailija._NEWLINE_Mollerup opiskeli taloustieteit\xc3\xa4 \xc3\x85rhusin kauppakorkeakoulussa 1960-luvulla ja v\xc3\xa4itteli arkkitehtuurin tohtoriksi Ruotsin\xc2\xa0Lundin yliopistossa\xc2\xa01997. Vuosina\xc2\xa01974\xe2\x80\x931984 h\xc3\xa4n julkaisi Mobilia Design -muotoilulehte\xc3\xa4 ja 1984\xe2\x80\x931988 Tools Design Journal -lehte\xc3\xa4. Vuosina 1984\xe2\x80\x932009 h\xc3\xa4nell\xc3\xa4 oli Designlab-niminen yritys, joka erikoistui opastej\xc3\xa4rjestelmiin ja yritysten graafiseen ilmeeseen. Vuosina 2005\xe2\x80\x932009 Per Mollerup toimi muotoilun professorina Oslon taidekorkeakoulussa. Vuodesta\xc2\xa02009 h\xc3\xa4n on ollut viestinn\xc3\xa4n muotoilun (Communications Design) professorina\xc2\xa0Swinburne University of Technology\xc2\xa0-korkeakoulussa Australian Melbournessa.\n_START_SECTION_\nMuotoiluprojekteja\n_START_PARAGRAPH_\nMollerupin muotoilutoimisto Designlab suunnitteli 1980-luvun puoliv\xc3\xa4list\xc3\xa4 l\xc3\xa4htien opastej\xc3\xa4rjestelmi\xc3\xa4 muun muassa K\xc3\xb6\xc3\xb6penhaminan (1989), Oslon (1996) ja Tukholman Arlandan (1998) lentoasemille. Vuonna 2002 valmistui K\xc3\xb6\xc3\xb6penhaminan metron opastej\xc3\xa4rjestelm\xc3\xa4. Designlabin muita asiakkaita ovat olleet sairaalat ja museot eri maissa. Designlab on palkittu yhdeks\xc3\xa4n kertaa Tanskan muotoiluneuvoston palkinnolla._NEWLINE_Muiden kansainv\xc3\xa4listen asiantuntijoiden mukana Mollerup osallistui 2000-luvulla Viron, Latvian ja Liettuan kansallisten muotoilupoliittisten ohjelmien suunnitteluun.\n_START_SECTION_\nPalkintoja ja huomionosoituksia\n_START_PARAGRAPH_\nVuonna 1996 Per Mollerup sai\xc2\xa0Thorvald Bindesb\xc3\xb8ll\xc2\xa0-mitalin ja seuraavana vuonna Tanskan kirjaty\xc3\xb6ntekij\xc3\xb6iden kunniapalkinnon. H\xc3\xa4n on Viron muotoiluj\xc3\xa4rjest\xc3\xb6n kunniaj\xc3\xa4sen.'